वर्षा र हिमपातले भूकम्पपीडितलाई सास्ती
लामो खडेरीपछि भएको वर्षा र हिमपातले धेरैलाई खुसी बनाए पनि जाजरकोट र रुकुम पश्चिमका भूकम्पपीडितलाई भने सास्ती थपेको छ । बिहीबार परेको वर्षा र हिमपातका कारण गत कात्तिक १७ को भूकम्पको केन्द्रबिन्दु जाजरकोटको बारेकोट गाउँपालिका–१ रामीडाँडा आसपासका डाँडामा चिसो अत्यधिक बढेको छ ।
रुकुम पश्चिम — लामो खडेरीपछि भएको वर्षा र हिमपातले धेरैलाई खुसी बनाए पनि जाजरकोट र रुकुम पश्चिमका भूकम्पपीडितलाई भने सास्ती थपेको छ । बिहीबार परेको वर्षा र हिमपातका कारण गत कात्तिक १७ को भूकम्पको केन्द्रबिन्दु जाजरकोटको बारेकोट गाउँपालिका–१ रामीडाँडा आसपासका डाँडामा चिसो अत्यधिक बढेको छ ।भूकम्पपछि जाजरकोटको भेरी नगरपालिका-१, रिम्नामा त्रिपालमा बस्दै आएका ज्येष्ठ नागरिक ।  हिउँदे वर्षापछि चिसो बढे पनि भूकम्पपीडितहरू त्रिपालमुनि बस्न बाध्य छन् । तस्बिर : महेश केसी/कान्तिपुर
चिसोले अस्थायी टहरा र त्रिपालमा बसिरहेका पीडितलाई ज्यान जोगाउनै मुस्किल परेको रामीडाँडाका धनबहादुर ज्योतिले बताए । ‘चिसो मौसममा त्रिपालभित्र यसै पनि अप्ठ्यारो थियो, त्यसमाथि झरी पर्दा त साह्रै गाह्रो छ,’ उनले भने ।त्रिपाल र टिनका टहराभित्र बसिरहेका भूकम्पपीडितलाई असहज भइरहेको उनले बताए । अस्थायी टहरामा बसिरहेकी जाजरकोटको भेरी नगरपालिका–१ रिम्नाकी सुशीला राणाले चिसो हावा छिर्ने हुँदा भित्रै बस्न मुस्किल भइरहेको बताइन् । ‘भेरी नदीको छेउमा सिरेटो चल्छ । यसैमा पानी पर्दा त कसरी जोगिने पो हुन थाल्यो,’ उनले भनिन् । भूकम्पपीडितको अस्थायी आवास निर्माणका लागि पहिलो किस्ताबापत सरकारले प्रतिपरिवार २५ हजार रुपैयाँ प्रदान गरिरहेको छ । भूकम्प गएको तीन महिना बित्दा पनि अस्थायी आवासको काम नसकिँदा जाजरकोट र रुकुम पश्चिमका करिब ३४ हजार बढी पीडित परिवार अझै पनि त्रिपालभित्रै छन् ।जिल्ला प्रशासन कार्यालय जाजरकोटका अनुसार बिहीबारसम्म जिल्लामा ४२ हजार ५ सय २४ लाभग्राही कायम भएका मध्ये १६ हजार ३ सय १८ ले अस्थायी आवासको काम सकेका छन् भने अझै २६ हजार २ सय ६ वटा बन्न बाँकी छन् । त्यस्तै रुकुम पश्चिममा पनि हालसम्म २७ हजार ३६ लाभग्राही कायम भएका मध्ये १८ हजार ८ सय ६६ वटा अस्थायी आवास बनाएको छ भने ८ हजार १ सय ७० वटा अस्थायी आवास निर्माण हुन बाँकी छ । अस्थायी आवास बनाउन नसकेका पीडितहरू त्रिपालमुनि गुजारा गरिरहेका छन् । भेरी नदीको छेवैमा रहेको आठबिसकोट नगरपालिका–१४ छेपारेकी पुतली परियारले टिन नहुँदा टहरो बनाउन नसकेको बताइन् । ‘सरकारले दिएको २५ हजार रुपैयाँ पाए पनि घर बनाइदिने मान्छे छैनन्,’ उनले भनिन्, ‘एउटा छोरो विदेश छ । यहाँ काम गरिदिने कोही छैनन् ।’ चिसोकै कारण अहिलेसम्म जाजरकोट र रुकुम पश्चिममा गरी ३६ जना भूकम्पपीडितको ज्यान गइसकेको छ भने यस्तो बेलामा गर्भवती तथा सुत्केरी महिला, बालबालिका, ज्येष्ठ नागरिक र दीर्घरोगीको स्वास्थ्य सुरक्षामा चुनौती थपिएको छ ।आठबिसकोट–१३ का मैसर जैसीले अस्थायी आवासमा बसिरहेकालाई नै हम्मे–हम्मे भइरहेकाले त्रिपालभित्र बस्नेको झनै बिजोग भएको बताए । ‘त्रिपाल र टहरो दुवैमा पानी पसिहाल्छ । भित्र न रातदिन आगो बाल्न मिल्छ, कसैकसैको त ओभानो बनाउन जटिल भइरहेको छ,’ उनले भने, ‘एक दिन पानी पर्दा त यस्तो हाल छ, लामो बर्खा भयो भने कसरी जोगिने ? बर्खाको झरी सम्झेर अहिले नै पीर लाग्न थालेको छ ।’